S-140/2014

Mál þetta, sem þingfest var 8. maí 2014 og dómtekið þann 5. júní sl., er höfðað með ákæru útgefinni af lögreglustjóranum á Selfossi, þann 10. apríl sl., á hendur A

„fyrir fjárdrátt og brot á lögum um skyldutryggingu lífeyrisréttinda og starfsemi lífeyrissjóða:

með því að hafa sem framkvæmdastjóri B við útborgun launa til starfsmanna félagsins á neðangreindu tímabili dregið félaginu greiðslur starfsmanna á iðgjöldum til Festu-lífeyrissjóðs, samtals kr. 689.837,- sem félagið hélt eftir við útborgun launa til starfsmanna en umræddum iðgjöldum bar lögum samkvæmt að skila til lífeyrissjóðsins eigi síðar en síðasta dag sama mánaðar og hver iðgjaldagreiðsla féll í gjalddaga.

Telst brot ákærðu varða við 1. mgr. 247. gr. almennra hegningarlaga nr. 19,1940 og 3. mgr., sbr. 2. mgr. 7. gr. laga um skyldutryggingu lífeyrisréttinda og starfsemi lífeyrissjóða nr. 129, 1997 sbr. 55. gr. sömu laga.

Þess er krafist að ákærða verði dæmd til refsingar og til greiðslu sakarkostnaðar.“

Ákærða mætti við þingfestingu málsins, ásamt J-kk-þgf Á-kk-þgf hrl., sem skipaður var verjandi ákærðu að hennar ósk. Ákærða neitaði sök við þingfestingu málsins og var málinu þá frestað til framlagningar greinargerðar. Við fyrirtöku málsins þann 5. júní sl., óskaði ákærða eftir því að breyta afstöðu sinni til sakarefnisins og viðurkenndi skýlaust að hafa gerst sek um þá háttsemi sem henni er gefin að sök í ákæru.

Með vísan til skýlausrar játningar ákærðu og þar sem dómari taldi ekki ástæðu til að draga í efa að játning hennar væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Í framlagðri greinargerð verjanda ákærðu kemur fram að hún hafi í fyrstu neitað sök þar sem háttsemi hennar hafi eðli máls samkvæmt ekki varðað við annað en þann hluta er snúi að afdregnum iðgjöldum starfsmanna, samtals kr. 229.944. Af þessu tilefni þykir rétt að taka fram að brot ákærðu er í ákæru auk 247. gr. almennra hegningarlaga nr. 19/1940, heimfært til þar tilgreindra ákvæða laga nr. 129/1997 um skyldutryggingu lífeyrisréttinda og starfsemi lífeyrissjóða, en í 3. mgr. 7. gr. þeirra laga er meðal annars fjallað um skyldu launagreiðanda til að standa lífeyrissjóði skil á iðgjaldshluta launþega sem og iðgjaldshluta sínum, þ.e. mótframlagi. Að þessu virtu, sem og með vísan til skýlausrar játningar ákærðu telst sannað að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar. Rétt þykir að geta þess að krafa um rannsókn á broti ákærðu, sem framið var um á fyrri hluta árs 2009, barst lögreglu með bréfi dagsettu 15. nóvember 2011, og var ákærða fyrst yfirheyrð vegna málsins í febrúar árið 2014.

Samkvæmt framlögðu sakavottorði hefur ákærða ekki áður sætt refsingu.

Að virtum atvikum málsins og að teknu tilliti til hreins sakarferils ákærðu og skýlausrar játningar hennar og þess að mál þetta hefur dregist úr hömlu án þess að ákærðu verði um kennt, þykir rétt að fresta ákvörðun refsingar ákærðu og skal hún falla niður að liðnu einu ári haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 49.312 kr., auk þóknunar skipaðs verjanda ákærðu, sem er hæfilega ákveðin 150.000 kr. að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákvörðun um refsingu ákærðu, A, skal frestað og fellur hún niður að liðnu einu ári frá birtingu dómsins haldi ákærða almennt skilorð 57. gr. almennra hegningarlaga nr. 19/1940.

Ákærða greiði allan sakarkostnað, 199.312 krónur, þar af þóknun skipaðs verjanda síns J-kk-ef Á-kk-ef hrl., 150.000 krónur, að teknu tilliti til virðisaukaskatts.

S-kvk-nf I-kvk-nf.